b'\n_START_ARTICLE_\nFranka \xc4\x8cernic\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini delavca v tr\xc5\xbea\xc5\xa1ki ladjedelnici Rada in gospodinje Marice Ferleti\xc4\x8d rojene Juren. V rojstnem kraju je obiskovala osnovno \xc5\xa1olo, klasi\xc4\x8dno gimnazijo pa v Gorici. Leta 1978 je na filozofski fakulteti tr\xc5\xbea\xc5\xa1ke Univerze diplomirala iz knji\xc5\xbeevnosti z nalogo Kulturno poslanstvo Stalnega gledali\xc5\xa1\xc4\x8da Slovencev v Italiji. V letih 1974\xe2\x88\x921977 je bila knji\xc5\xbeni\xc4\x8darka v doberdobski ob\xc4\x8dinski knji\xc5\xbenici; v \xc5\xa1olskem letu 1977/1978 je pou\xc4\x8devala na srednji \xc5\xa1oli Ivan Trinko v Gorici in 1978/1979 na gori\xc5\xa1kem slovenskem u\xc4\x8ditelji\xc5\xa1\xc4\x8du. V letih 1979-1982 je bila v slu\xc5\xbebi pri slovenskem stalnem gledali\xc5\xa1\xc4\x8du v Trstu, od maja 1982 do 1991 pa je bila urednica slovenskih oddaj pri Radiu Trst A._NEWLINE_Raziskovala je kulturno preteklost Doberdoba, kjer je tudi obnovila delovanje nekaj slovenskih dru\xc5\xa1tev, vodila in organizirala mladino, za najmlaj\xc5\xa1e pa pripravljala Miklav\xc5\xbeeva obdarovanja. Med njenimi pomembnej\xc5\xa1imi radijskimi deli pa sta bila ciklusa: Gledali\xc5\xa1ki glasovi po stezah spominov (cikel 32 vsebinsko povezanih radijskih oddaj o zgodovini slovenskega stalnega gledali\xc5\xa1\xc4\x8da v Trstu) in Med Brdi in Jadranom (cikel 32 vsebinsko povezanih radijskih oddaj o vseh kulturnih in prosvetnih dru\xc5\xa1tvih na Gori\xc5\xa1kem). S \xc4\x8dlanki in poro\xc4\x8dili se je ogla\xc5\xa1ala tudi v zamejskih \xc4\x8dasopisih.'